Jonathans (11) vaskemaskin-trommeshow er en YouTube-hit
- Det er godt å se at arven lever videre, sier hvitevarerocker Egil Hegerberg. Folk verden over har blitt imponert av de utrolige rytmene gutten fra forstaden Sammamish utenfor Seattle i USA klare å skape med å slå løs på familiens vaskemaskin. Jonathans far Dan Carollo forteller i en epost til VG Nett at sønnen begynte trommekarrieren med slå på kopper og kar som andre små barn. - Han har alltid syntes å ha et naturlig talent for trommer. Han begynte å ta trommetimer for mer enn et år siden, men han foretrekker fremdeles å tromme på hvitevarer. Vaskemaskinen skaper tilfeldigvis den beste kombinasjonen av lyder, skriver Carollo. Han la ut videoen på Youtube i september for å dele den med familie og venner, men i løpet av julen spredde den seg viralt. Klippet er nå sett over 1.000.000 ganger og har blitt vist fram av store medier som USA største frokostprogram «The Today Show», USA Today og Daily Mail. Overbevist om at «Hurra Torpedo» er inspirasjonskilden Egil Hegerberg fra det pensjonerte hvitevare-rockebandet «Hurra Torpedo» blir rørt av Jonathans ferdigheter. - Han er veldig flink. Har utrolige ferdigheter. Men det er også litt kjipt for oss gamle som har funnet opp sjangeren, for han er jo allerede bedre enn vi noen gang var, eller kommer til å bli. Egil Hegerberg dengte i årevis løs på komfyrer, frysere, kjøleskap, vaskemaskiner og komfyrer sammen med bandkollegene Kristoffer Schau og Aslak Guttormsgaard. På spørsmål om «Hurra Torpedo» har noen planer om comeback er svaret at bandet er preget av for mye giktproblemer. - Vi begynner jo å bli gamle sier Hegerberg. Hegerberg er overbevist om at Jonathan er inspirert av «Hurra Torpedo». - Helt klart. Men det er litt juks å bare spille på en vaskemaskin. Når han utvider med en komfyr og en fryser vil det bli veldig bra. Hegerberg og de tidligere bandmedlemmene er opptatt av at arven føres videre. For tre år siden holdt de audition med 12 av landets fremste hvitevarerock-håp, vinnerne fikk spille sammen med gudfedrene under Miniøya. - Det er veldig viktig at barn og unge fører arven videre, akkurat som Jonathan nå gjør. Men han kan nok vente seg et gigasøksmål fra oss, legger Hegerberg humrende til.
Videoen av den amerikanske guttens rytmiske herjing med «Super Queen»-vaskemaskinen går som en farsott på Internett.